Καμάρι Εύβοιας

Για συνώνυμους οικισμούς στην Ελλάδα δείτε το λήμμα: Καμάρι

Το Καμάρι, επίσημα Καμάριον, είναι ημιορεινό χωριό της Περιφερειακής Ενότητας Ευβοίας σε υψόμετρο 280 μέτρα.

Γεωγραφία - Ιστορία 
Το Καμάρι βρίσκεται στην κεντρική Εύβοια, σε απόσταση (οδηγική) 16,5 χλμ. ανατολικά της Χαλκίδας. Νοτιοανατολικά από το χωριό περνάει ο χείμαρρος Άθερος ενώ νοτιοδυτικά υψώνεται ο «βράχος Καμαρίου» (υψομ. 471 μέτρα) που αποτελεί αναρριχητικό πεδίο. Στα νότια βρίσκεται η ιστορική μονή του Αγίου Γεωργίου Άρμα που πιθανολογείται ότι ιδρύθηκε το έτος 1141 και από το 1921 έχει χαρακτηριστεί ως ιστορικό διατηρητέο μνημείο. Διασώζεται το καθολικό της μονής που είναι εγγεγραμμένος σταυροειδής ναός με τρούλο, ενώ ο νάρθηκας που πιθανολογείται ότι αγιογραφήθηκε το 1637 αποτελεί μεταγενέστερη προσθήκη. Ως οικισμός αναφέρεται επίσημα το 1908 στο ΦΕΚ 28Α - 08/02/1908 να προσαρτάται στον τότε δήμο Χαλκιδέων. Σύμφωνα με το πρόγραμμα Καλλικράτης μαζί με το Πανόραμα, τη Μονή Αγίου Γεωργίου Άρμα και τα Φύλλα αποτελούν την τοπική κοινότητα Φύλλων που υπάγεται στη δημοτική ενότητα Ληλαντίων του Δήμου Χαλκιδέων και σύμφωνα με την απογραφή του 2011 έχει 22 μόνιμους κατοίκους.

Παραπομπές

Εξωτερικοί σύνδεσμοι 

 Αναρριχητικό Πεδίο: Καμάρι, Εύβοια από τον ιστότοπο του Ε.Ο.Σ. Χαλκίδας

Χωριά του νομού Εύβοιας
Δήμος Χαλκιδέων